Document ID: 32014R0220

ΚΑΝΟΝΙΣΜΌΣ (ΕΕ) αριθ. 220/2014 ΤΗΣ ΕΠΙΤΡΟΠΉΣ
της 7ης Μαρτίου 2014
για την τροποποίηση του κανονισμού (ΕΚ) αριθ. 479/2009 του Συμβουλίου όσον αφορά τις παραπομπές στο ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 479/2009 του Συμβουλίου, της 25ης Μαΐου 2009, για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας (1), και ιδίως το άρθρο 17,
Εκτιμώντας τα ακόλουθα:
(1)
Οι ορισμοί των όρων «δημόσιος», «έλλειμμα» και «επένδυση» προσδιορίζονται στο πρωτόκολλο σχετικά με τη διαδικασία του υπερβολικού ελλείμματος το οποίο προσαρτάται στις Συνθήκες, καθώς και στον κανονισμό (ΕΚ) αριθ. 479/2009, και παραπέμπουν στο ευρωπαϊκό σύστημα εθνικών και περιφερειακών λογαριασμών της Κοινότητας (στο εξής αποκαλούμενο «ΕΣΛ 95») που θεσπίστηκε με τον κανονισμό (ΕΚ) αριθ. 2223/96 του Συμβουλίου της 25ης Ιουνίου 1996 περί του ευρωπαϊκού συστήματος εθνικών και περιφερειακών λογαριασμών της Κοινότητας (2).
(2)
Ο κανονισμός (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης (εφεξής «ΕΣΛ 2010») (3) περιέχει το πλαίσιο αναφοράς για κοινά πρότυπα, ορισμούς, ταξινομήσεις και λογιστικούς κανόνες για την κατάρτιση των λογαριασμών των κρατών μελών για τις στατιστικές ανάγκες της Ένωσης, προκειμένου να επιτευχθούν συγκρίσιμα αποτελέσματα μεταξύ των κρατών μελών.
(3)
Το ΕΣΛ 2010 αποτελεί αναθεώρηση του ΕΣΛ 95 και, επομένως, στον κανονισμό (ΕΚ) αριθ. 479/2009 θα πρέπει να εισαχθούν νέες παραπομπές.
(4)
Ο κανονισμός (ΕΚ) αριθ. 479/2009 θα πρέπει, συνεπώς, να τροποποιηθεί αναλόγως.
(5)
Προκειμένου να αποφευχθεί η σύγχυση που συνδέεται με την εφαρμογή των νέων παραπομπών στο ΕΣΛ 2010, τα μέτρα που προβλέπονται στον παρόντα κανονισμό θα πρέπει να αρχίσουν να εφαρμόζονται την 1η Σεπτεμβρίου 2014,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 479/2009 τροποποιείται ως εξής:
1.
Όλες οι παραπομπές στο «ΕΣΛ 95» αντικαθίστανται από το «ΕΣΛ 2010».
2.
Στο άρθρο 1 η παράγραφος 1 αντικαθίσταται από το ακόλουθο κείμενο:
«Για τους σκοπούς του πρωτοκόλλου σχετικά με τη διαδικασία του υπερβολικού ελλείμματος και του παρόντος κανονισμού, οι όροι που αναφέρονται στις παραγράφους 2 έως 6 ορίζονται σύμφωνα με τον κανονισμό (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης (στο εξής “ΕΣΛ 2010). Οι κωδικοί μέσα σε παρενθέσεις παραπέμπουν στο ΕΣΛ 2010”·»
3.
Το άρθρο 1 παράγραφος 3 τροποποιείται ως εξής:
α)
ο κωδικός «EDP B.9» αντικαθίσταται από τον κωδικό «B.9»·
β)
ο κωδικός «EDP D.41» αντικαθίσταται από τον κωδικό «D.41»·
4.
Το δεύτερο εδάφιο της παραγράφου 5 του άρθρου 1 αντικαθίσταται από το ακόλουθο κείμενο:
«Το δημόσιο χρέος αποτελείται από τις υποχρεώσεις της γενικής κυβέρνησης στις ακόλουθες κατηγορίες μετρητά και καταθέσεις (AF.2)· χρεόγραφα (AF.3) και δάνεια (AF. 4), όπως ορίζονται στο ΕΣΛ 2010.»
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός εφαρμόζεται από την 1η Σεπτεμβρίου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Μαρτίου 2014.

Labels: 2
15
19